11.4.2022 EL Επίσημη Εφημερίδα της Ευρωπαϊκής Ένωσης L 112/67 ΑΠΟΦΑΣΗ (EE) 2022/589 ΤΗΣ ΕΠΙΤΡΟΠΗΣ της 6ης Απριλίου 2022 σχετικά με τον καθορισμό της σύνθεσης και των διατάξεων λειτουργίας για τη σύσταση της ομάδας συντονισμού της Επιτροπής για την ενεργειακή φτώχεια και τους ευάλωτους καταναλωτές Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 168 και 194, Εκτιμώντας τα ακόλουθα: Η δίκαιη και ισότιμη μετάβαση προς μια κλιματικά ουδέτερη Ένωση έως το 2050 βρίσκεται στο επίκεντρο της Ευρωπαϊκής Πράσινης Συμφωνίας και των στόχων της ΕΕ για την ενέργεια και το κλίμα με ορίζοντα το 2030. Οι δέσμες νομοθετικών μέτρων για την εκπλήρωση της Ευρωπαϊκής Πράσινης Συμφωνίας, που παρουσιάστηκαν τον Ιούλιο και τον Δεκέμβριο του 2021, εστιάζουν ιδιαίτερα στην αντιμετώπιση της ενεργειακής φτώχειας και την προστασία των ευάλωτων. Επιπλέον, μεγάλη έμφαση στην αντιμετώπιση της ενεργειακής φτώχειας δίνεται επίσης στο "κύμα ανακαινίσεων" , μια σημαντική πρωτοβουλία που σχεδιάστηκε με στόχο να προωθήσει τη δομική ανακαίνιση ιδιωτικών και δημόσιων κτιρίων. Στο πλαίσιο αυτό, η Επιτροπή δρομολόγησε μια πρωτοβουλία για την οικονομικά προσιτή στέγαση για την ανακαίνιση 100 εμβληματικών κοινωνικών και οικονομικά προσιτών οικιστικών περιοχών και εξέδωσε τη σύσταση της Επιτροπής σχετικά με την ενεργειακή φτώχεια το 2020, προκειμένου να βοηθήσει στην εξάλειψη της ενεργειακής φτώχειας "στοχεύοντας στα γενεσιουργά της αίτια" και να προωθήσει ενεργειακά αποδοτικές στρατηγικές ανακαίνισης, οι οποίες θα αναβαθμίσουν την ποιότητα ζωής των πολιτών της ΕΕ. Η ενεργειακή φτώχεια είναι επίσης έννοια που κατοχυρώνεται στη δέσμη νομοθετικών μέτρων "Καθαρή ενέργεια για όλους τους Ευρωπαίους", η οποία θέτει τους καταναλωτές στο επίκεντρο μιας δίκαιης ενεργειακής μετάβασης και προβλέπει αρκετά στοχευμένα μέτρα για την αντιμετώπιση συγκεκριμένων ευπαθειών μέσω της νομοθεσίας στον τομέα της ενέργειας. Η πρόσβαση σε ενεργειακές υπηρεσίες είναι σημαντική για την κοινωνική ένταξη. Ο ευρωπαϊκός πυλώνας κοινωνικών δικαιωμάτων, που διακηρύχθηκε από κοινού από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017, περιλαμβάνει την ενέργεια μεταξύ των βασικών υπηρεσιών στις οποίες όλοι έχουν δικαίωμα πρόσβασης. Πρέπει να παρέχεται στήριξη στα άτομα σε κατάσταση ανάγκης για την πρόσβαση στις εν λόγω υπηρεσίες . Το σχέδιο δράσης για τον ευρωπαϊκό πυλώνα κοινωνικών δικαιωμάτων ορίζει συγκεκριμένες δράσεις για την υλοποίηση των 20 αρχών του πυλώνα, συμπεριλαμβανομένων συγκεκριμένων πρωτοβουλιών εντός του 2022, οι οποίες επίσης θα συμβάλουν στην αντιμετώπιση της ενεργειακής φτώχειας. Με τη σύσταση που εξέδωσε για την ενεργειακή φτώχεια και το συνοδευτικό έγγραφο εργασίας των υπηρεσιών της, η Επιτροπή εκπλήρωσε επίσης την υποχρέωσή της να παράσχει ενδεικτικές κατευθύνσεις σχετικά με τους κατάλληλους δείκτες για τη μέτρηση της ενεργειακής φτώχειας και τον ορισμό του "σημαντικού αριθμού νοικοκυριών που πλήττονται από ενεργειακή φτώχεια", όπως απαιτεί ο κανονισμός (ΕΕ) 2018/1999 του Ευρωπαϊκού Κοινοβουλίου και του Συμβουλίου (κανονισμός για τη διακυβέρνηση) και η αναδιατυπωμένη οδηγία για την ηλεκτρική ενέργεια. Επίσης, υπογραμμίζει τη σημασία των πολιτικών που συνδέονται με τα εθνικά σχέδια για την ενέργεια και το κλίμα (στο εξής: ΕΣΕΚ) και τις μακροπρόθεσμες στρατηγικές ανακαίνισης για την αντιμετώπιση των εν λόγω προβλημάτων. Η ομάδα θα βασιστεί στο έργο του φόρουμ Πολιτών για την Ενέργεια και του Παρατηρητηρίου Ενεργειακής Φτώχειας της ΕΕ. Η τυποποίηση των ορισμών για την ενεργειακή φτώχεια και τους ευάλωτους καταναλωτές δεν έχει ακόμη ολοκληρωθεί. Τα κράτη μέλη, συνεπώς, θέτουν τα δικά τους κριτήρια, σύμφωνα με το εθνικό και τοπικό πλαίσιο. Οι προσπάθειες που έχουν καταβάλει τα κράτη μέλη για τη μείωση της φτώχειας εν γένει θεωρούνται εξίσου σημαντικές. Κατά την υλοποίηση και την επικαιροποίηση των ΕΣΕΚ σύμφωνα με τον κανονισμό για τη διακυβέρνηση της Ενεργειακής Ένωσης και της Δράσης για το Κλίμα, πρέπει να ληφθούν υπόψη οι κατευθύνσεις της Επιτροπής για την ενεργειακή φτώχεια . Σύμφωνα με το άρθρο 28 της οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου και το άρθρο 3 παράγραφος 3 της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου , τα κράτη μέλη πρέπει να ορίσουν την έννοια των "ευάλωτων πελατών", όπου μπορεί να γίνεται μνεία στην ενεργειακή φτώχεια, καθώς και, μεταξύ άλλων, την απαγόρευση διακοπής σύνδεσης τέτοιων πελατών σε κρίσιμες περιόδους. Η έννοια των ευάλωτων πελατών μπορεί να περιλαμβάνει τα επίπεδα εισοδήματος, το μερίδιο των ενεργειακών δαπανών του διαθέσιμου εισοδήματος, την ενεργειακή απόδοση των κατοικιών, την κρίσιμη εξάρτηση από ηλεκτρικό εξοπλισμό για λόγους υγείας, την ηλικία ή άλλα κριτήρια. Από τα κράτη μέλη ζητείται να λάβουν κατάλληλα μέτρα για την προστασία των πελατών και, ειδικότερα, να μεριμνούν ώστε να υπάρχουν επαρκείς διασφαλίσεις για την προστασία των ευάλωτων πελατών. Το άρθρο 29 της αναδιατυπωμένης οδηγίας (EE) 2019/944 για την ηλεκτρική ενέργεια απαιτεί επίσης από τα κράτη μέλη να εκτιμήσουν τον αριθμό των νοικοκυριών που πλήττονται από ενεργειακή φτώχεια και αναφέρει ότι τα κράτη μέλη πρέπει να καθορίσουν και να δημοσιεύσουν τα κριτήρια στα οποία θα βασίζεται η εν λόγω εκτίμηση. Εάν υπάρχουν σημαντικοί αριθμοί τέτοιων νοικοκυριών, τα κράτη μέλη πρέπει να συμπεριλάβουν στα ΕΣΕΚ τους ενδεικτικό στόχο για τη μείωση της ενεργειακής φτώχειας, να παράσχουν σχετικό χρονοδιάγραμμα και να περιγράψουν τις σχετικές πολιτικές και μετρήσεις. Στη συνέχεια, οφείλουν να υποβάλλουν έκθεση στην Επιτροπή, σύμφωνα με τον κανονισμό για τη διακυβέρνηση της Ενεργειακής Ένωσης και της Δράσης για το Κλίμα, σχετικά με την πρόοδο την οποία σημειώνουν προς την επίτευξη του στόχου της μείωσης του αριθμού των νοικοκυριών που πλήττονται από ενεργειακή φτώχεια. Ομοίως, το άρθρο 3 παράγραφος 4 της οδηγίας 2009/73/ΕΚ ζητά από τα κράτη μέλη να λαμβάνουν κατάλληλα μέτρα προκειμένου να αντιμετωπίσουν την ενεργειακή φτώχεια. Όλες οι πρωτοβουλίες στο πλαίσιο της "δέσμης Fit for 55" για την υλοποίηση των στόχων της ΕΕ για την ενέργεια και το κλίμα με ορίζοντα το 2030 έχουν σχεδιαστεί συστηματικά με στόχο να αναπτυχθούν συνέργειες, να μετριαστούν πιθανόν αρνητικά διανεμητικά αποτελέσματα, εκτός των άλλων, μεταξύ των κρατών μελών, ιδίως για τους πιο ευάλωτους και όσους πλήττονται από την ενεργειακή φτώχεια (πρόταση αναδιατύπωσης της οδηγίας για την ενεργειακή απόδοση, πρόταση για ένα Κοινωνικό Ταμείο για το Κλίμα, πρόταση αναδιατύπωσης της οδηγίας φορολόγησης της ενέργειας, πρόταση αναδιατύπωσης της οδηγίας για την ενεργειακή απόδοση των κτιρίων, δέσμη μέτρων για το υδρογόνο και την απανθρακοποίηση του αερίου, πρόταση για σύσταση του Συμβουλίου σχετικά με τη διασφάλιση δίκαιης μετάβασης προς την κλιματική ουδετερότητα). Προκειμένου να παράσχει πλήρη στήριξη στα κράτη μέλη, η Επιτροπή εξέδωσε σύσταση με κατευθυντήριες γραμμές και παραδείγματα για την εφαρμογή της αρχής για την προτεραιότητα στην ενεργειακή απόδοση κατά τη λήψη αποφάσεων στον ενεργειακό τομέα και πέραν αυτού. Η ανταλλαγή βέλτιστων πρακτικών και η ενίσχυση του συντονισμού των μέτρων πολιτικής μεταξύ των κρατών μελών για τη στήριξη των ευάλωτων, οικονομικά αδύναμων νοικοκυριών ή όσων πλήττονται από ενεργειακή φτώχεια, καθώς και με άλλους εμπλεκόμενους ενδιαφερόμενους φορείς και με την Επιτροπή είναι κομβικής σημασίας προκειμένου να ενισχυθούν οι προσπάθειες και οι δεσμεύσεις για επίτευξη μιας ισότιμης και δίκαιης Ευρωπαϊκής Πράσινης Συμφωνίας. Ως εκ τούτου, θα πρέπει να συσταθεί μια ομάδα συντονισμού για την ενεργειακή φτώχεια και τους ευάλωτους καταναλωτές. Γενική αποστολή της ομάδας συντονισμού για την ενεργειακή φτώχεια και τους ευάλωτους καταναλωτές θα πρέπει να είναι να παρέχει στην Επιτροπή και στα κράτη μέλη την απαραίτητη εμπειρογνωσία σε θέματα πολιτικής για πρωτοβουλίες που στοχεύουν στον προσδιορισμό, τη στήριξη και την προστασία των πιο ευάλωτων καταναλωτών και, παράλληλα, στη διατήρηση και ενίσχυση της εύρυθμης λειτουργίας της εσωτερικής αγοράς ενέργειας. Η ομάδα θα πρέπει να συνεργάζεται με τα αρμόδια προπαρασκευαστικά όργανα του Συμβουλίου, όπως η Επιτροπή Κοινωνικής Προστασίας, ιδίως όσον αφορά τον αντίκτυπο των πολιτικών σε νοικοκυριά ευάλωτα και με χαμηλό εισόδημα, καθώς και τον ρόλο των κοινωνικών πολιτικών στην αντιμετώπιση της ενεργειακής φτώχειας. Η ομάδα θα πρέπει να απαρτίζεται από τις αρμόδιες αρχές των κρατών μελών. Είναι σκόπιμο να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας, ΑΠΟΦΑΣΙΖΕΙ: Άρθρο 1 Αντικείμενο Συστήνεται η ομάδα συντονισμού για την ενεργειακή φτώχεια και τους ευάλωτους καταναλωτές (στο εξής: ομάδα). Άρθρο 2 Καθήκοντα της ομάδας 1. Τα καθήκοντα της ομάδας είναι τα ακόλουθα: α) να λειτουργεί ως η κύρια πλατφόρμα για την ανταλλαγή πληροφοριών και τον συντονισμό μεταξύ της Επιτροπής και των κρατών μελών σχετικά με θέματα που αφορούν τον σχεδιασμό και την υλοποίηση της ενωσιακής νομοθεσίας, προγραμμάτων και πολιτικών για την αντιμετώπιση του ζητήματος των οικονομικά αδύναμων νοικοκυριών ή όσων πλήττονται από ενεργειακή φτώχεια και των ευάλωτων καταναλωτών, μεταξύ άλλων, στο πλαίσιο μέτρων και καθεστώτων χρηματοδότησης σε εθνικό επίπεδο για οικονομικά προσιτή ενέργεια, στοχευμένες ανακαινίσεις και ενεργειακή απόδοση· β) να παρέχει ένα φόρουμ ανταλλαγής εμπειριών, βέλτιστων πρακτικών και εμπειρογνωσίας για την αντιμετώπιση του ζητήματος των ευάλωτων καταναλωτών και των οικονομικά αδύναμων νοικοκυριών ή όσων πλήττονται από ενεργειακή φτώχεια, μεταξύ άλλων σε περιφερειακό και τοπικό επίπεδο· γ) να συνδράμει την Επιτροπή και τα κράτη μέλη στον σχεδιασμό πρωτοβουλιών πολιτικής, ιδίως όσον αφορά τα οικεία ΕΣΕΚ, τις ενοποιημένες εθνικές εκθέσεις προόδου για την ενέργεια και το κλίμα και τις σχετικές πολιτικές. 2. Συγκεκριμένα, η ομάδα: α) ανταλλάσσει πληροφορίες για αποφάσεις σχετικά με μέτρα στήριξης και ενίσχυσης των ευάλωτων καταναλωτών και των οικονομικά αδύναμων νοικοκυριών ή όσων πλήττονται από ενεργειακή φτώχεια και την αντιμετώπιση της οικονομικά προσιτής ενέργειας στο εθνικό πλαίσιο και στο ευρύτερο πλαίσιο της μετάβασης σε καθαρές μορφές ενέργειας, σε όλα τα επίπεδα διακυβέρνησης (εθνικό, περιφερειακό και τοπικό)· β) διεξάγει συζητήσεις για συγκεκριμένα ζητήματα σχετικά με τους ευάλωτους καταναλωτές και τα οικονομικά αδύναμα νοικοκυριά ή όσα πλήττονται από ενεργειακή φτώχεια, με στόχο να προσδιορίσει κατάλληλες δράσεις και συντονισμένες λύσεις σύμφωνα με το ενωσιακό δίκαιο· γ) επανεξετάζει τις προοπτικές και τις εκθέσεις που συντάσσονται σε τακτική βάση από τον συμβουλευτικό κόμβο για την ενεργειακή φτώχεια και την Επιτροπή, ιδίως σχετικά με την αντιμετώπιση, τη μέτρηση και την παρακολούθηση της προόδου όσον αφορά τα γενεσιουργά αίτια και τις λύσεις, συμπεριλαμβανομένης της σχετικής κοινωνικοοικονομικής ανάλυσης· δ) αναβαθμίζει την ποιότητα και το εύρος των διαθέσιμων δεδομένων και στατιστικών δεικτών, συμπεριλαμβανομένης της εναρμονισμένης συλλογής δεδομένων στην Ένωση, λαμβάνοντας δεόντως υπόψη τις εθνικές ιδιαιτερότητες, προκειμένου να διασφαλιστεί ότι οι προσεγγίσεις στήριξης και ενίσχυσης των καταναλωτών που πλήττονται από ενεργειακή φτώχεια και είναι ευάλωτοι βασίζονται σε τεκμηριωμένη και επικαιροποιημένη αντίληψη των επίμαχων ζητημάτων και των σχετικών διαστάσεων, όπως επίσης και των χωροχρονικών τους διακυμάνσεων, σε στενή συνεργασία με την Επιτροπή Κοινωνικής Προστασίας (και την υποομάδα της για τους δείκτες) και την Στατιστική Υπηρεσία της Ευρωπαϊκής Ένωσης (ESTAT). ε) προάγει την ανταλλαγή πληροφοριών, την πρόληψη και τη συντονισμένη δράση σε περίπτωση έκτακτης ανάγκης εντός της Ένωσης. Άρθρο 3 Διαβούλευση Η Επιτροπή μπορεί να ζητά τη γνώμη της ομάδας για κάθε θέμα σχετικά με την ενεργειακή φτώχεια και τους ευάλωτους καταναλωτές. Άρθρο 4 Σύνθεση 1. Η ομάδα απαρτίζεται από αρχές όλων των κρατών μελών. 2. Οι αρχές των κρατών μελών, ιδίως τα αρμόδια υπουργεία Ενέργειας, ορίζουν τους εκπροσώπους τους και αναλαμβάνουν την ευθύνη να διασφαλίσουν ότι οι εκπρόσωποί τους διαθέτουν υψηλό επίπεδο εμπειρογνωσίας όσον αφορά τις εργασίες που πρόκειται να εκτελεστούν και σύμφωνα με τους εσωτερικούς διακανονισμούς του κράτους μέλους. 3. Κάθε κράτος μέλος ορίζει έως και δύο μόνιμους εκπροσώπους και δύο αναπληρωτές εκπροσώπους που συμμετέχουν στις εργασίες της ομάδας στο κατάλληλο επίπεδο της διαδικασίας λήψης αποφάσεων. 4. Οι αναπληρωτές εκπρόσωποι διορίζονται σύμφωνα με τους ίδιους όρους που ορίζονται για τα μέλη στην παράγραφο 2 ανωτέρω· οι αναπληρωτές εκπρόσωποι αντικαθιστούν αυτομάτως τα μέλη σε περίπτωση απουσίας ή κωλύματος. 5. Η Επιτροπή δύναται να αρνηθεί τον διορισμό εκπροσώπου εάν τον θεωρεί ακατάλληλο βάσει των απαιτήσεων που ορίζονται στην παράγραφο 2 ανωτέρω. Στις περιπτώσεις αυτές, ζητείται από τα εν λόγω κράτη μέλη να διορίσουν άλλον εκπρόσωπο. Κάθε μέλος της ομάδας διασφαλίζει την επικαιροποίηση του καθεστώτος συμμετοχής του. 6. Τα δεδομένα προσωπικού χαρακτήρα των μελών συλλέγονται, υπόκεινται σε επεξεργασία και δημοσιεύονται σύμφωνα με τον κανονισμό (ΕΕ) 2016/679 ή τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου , κατά περίπτωση. 7. Τα μέλη ασκούν τα καθήκοντά τους έως τη λήξη της θητείας τους ή έως την αντικατάστασή τους. Η θητεία τους είναι ανανεώσιμη. Άρθρο 5 Λειτουργία 1. Η προεδρία της ομάδας ασκείται από εκπρόσωπο της ΓΔ ENER. 2. Ο/Η πρόεδρος συγκαλεί την ομάδα σε τακτική βάση και ανταλλάσσει με αυτή πληροφορίες που λαμβάνει από τα μέλη της, τηρώντας παράλληλα την εμπιστευτικότητα των εμπορικά ευαίσθητων πληροφοριών. 3. Οι συνεδριάσεις της ομάδας διεξάγονται διαδικτυακά ή στα κτίρια της Επιτροπής. 4. Η ΓΔ ENER παρέχει γραμματειακή υποστήριξη. Οι υπάλληλοι των αρμόδιων τμημάτων της Επιτροπής μπορούν να παρίστανται στις συνεδριάσεις της ομάδας. 5. Η ΓΔ ENER καθιστά διαθέσιμα όλα τα σχετικά έγγραφα εργασίας στα μέλη της ομάδας μέσω συνεργατικού χώρου εργασίας. Επιπλέον, η Επιτροπή δημοσιεύει όλα τα σχετικά έγγραφα είτε με συμπερίληψή τους στο μητρώο είτε μέσω συνδέσμου από το μητρώο σε ειδικό ιστότοπο. Η ΓΔ ENER δημοσιεύει την ημερήσια διάταξη και άλλα συναφή συνοδευτικά έγγραφα σε εύθετο χρόνο πριν από τις συνεδριάσεις. Εξαιρέσεις από τη συστηματική δημοσίευση επιτρέπονται εφόσον η δημοσίευση εγγράφου μπορεί να διακυβεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001. 6. Τα πρακτικά συντάσσονται από τη γραμματεία υπό την ευθύνη του/της προέδρου και διαβιβάζονται άμεσα μετά τη συνεδρίαση. 7. Στο μέτρο του δυνατού, η ομάδα εγκρίνει τις γνωμοδοτήσεις, τις συστάσεις ή τις εκθέσεις της με συναίνεση. Σε περίπτωση ψηφοφορίας, το αποτέλεσμα αποφασίζεται με απλή πλειοψηφία των μελών. Τα μέλη που καταψήφισαν ή απείχαν έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις έγγραφο στο οποίο συνοψίζεται η αιτιολόγηση της θέσης τους. Άρθρο 6 Υποομάδες Η ΓΔ ENER μπορεί να συγκροτεί υποομάδες για την εξέταση ειδικών ζητημάτων βάσει της εντολής που καθορίζεται από την ομάδα. Οι υποομάδες λειτουργούν σύμφωνα με τους οριζόντιους κανόνες για τη δημιουργία και τη λειτουργία των ομάδων εμπειρογνωμόνων της Επιτροπής και υποβάλλουν αναφορά στην ομάδα. Διαλύονται μόλις εκπληρωθεί η αποστολή τους. Άρθρο 7 Εξωτερικοί εμπειρογνώμονες Η ΓΔ ENER μπορεί να ζητήσει από εμπειρογνώμονες εκτός της ομάδας με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή των υποομάδων σε ad hoc βάση. Άρθρο 8 Παρατηρητές 1. Σε μεμονωμένα άτομα, οργανισμούς, δημόσιους φορείς εγγεγραμμένους στο μητρώο διαφάνειας, όπως οργανώσεις καταναλωτών, οργανώσεις κοινωνικών εταίρων και εκπρόσωπους της κοινωνίας των πολιτών, μπορεί να χορηγηθεί το καθεστώς του παρατηρητή, με απευθείας πρόσκληση. 2. Μπορεί να επιτραπεί από την προεδρία στους παρατηρητές και στους εκπροσώπους τους να συμμετάσχουν στις συζητήσεις της ομάδας και να παρέχουν εμπειρογνωσία. Ωστόσο, δεν έχουν δικαίωμα ψήφου. Άρθρο 9 Εσωτερικός κανονισμός Ύστερα από πρόταση της Επιτροπής και σε συμφωνία με αυτή, η ομάδα εγκρίνει τον εσωτερικό κανονισμό της με απλή πλειοψηφία των μελών της, σύμφωνα με τους οριζόντιους κανόνες . Άρθρο 10 Επαγγελματικό απόρρητο και χειρισμός διαβαθμισμένων πληροφοριών Τα μέλη της ομάδας και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, υπόκεινται στην υποχρέωση τήρησης του επαγγελματικού απορρήτου, το οποίο, δυνάμει των Συνθηκών και των κανόνων εφαρμογής τους, ισχύει για όλα τα μέλη των θεσμικών οργάνων και το προσωπικό τους, καθώς και στους κανόνες ασφαλείας της Επιτροπής σχετικά με την προστασία των διαβαθμισμένων πληροφοριών της Ένωσης, που καθορίζονται στις αποφάσεις της Επιτροπής (ΕΕ, Ευρατόμ) 2015/443 και (ΕΕ, Ευρατόμ) 2015/444 . Σε περίπτωση αθέτησης των εν λόγω υποχρεώσεων, η Επιτροπή μπορεί να λάβει όλα τα ενδεδειγμένα μέτρα. Άρθρο 11 Έξοδα συνεδριάσεων 1. Οι συμμετέχοντες στις δραστηριότητες της ομάδας και των υποομάδων δεν αμείβονται για τις υπηρεσίες που προσφέρουν. 2. Η Επιτροπή επιστρέφει τα οδοιπορικά και τα έξοδα διαμονής των συμμετεχόντων στις δραστηριότητες της ομάδας και των υποομάδων. Η επιστροφή εξόδων πραγματοποιείται σύμφωνα με τις διατάξεις που ισχύουν στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής των πόρων. Βρυξέλλες, 6 Απριλίου 2022. Για την Επιτροπή Kadri SIMSON Μέλος της Επιτροπής